גדעון שפר

גדעון שפר (נולד ב־1948) הוא קצין צה"ל במילואים בדרגת אלוף. שירת כראש אגף כוח האדם בין השנים 1995–1998, וכטייס קרב בחיל האוויר הישראלי. שפר נולד בשם גדעון שפורר בפולין, אביו נפטר סמוך ללידתו. עלה לישראל עם אמו בשנת 1950 וגדל במעברת עתלית ומעברת טירת כרמל. בשנת 1966, בתום לימודיו בבית הספר הטכני של חיל האוויר, התגייס לצה"ל ושירת כטכנאי אלקטרוניקה. לאחר מכן הוא הוכשר בקורס טיס ושירת כטייס קרב בטייסות סקייהוק ופנטום. במלחמת ההתשה שירת בטייסת 201, במלחמת יום הכיפורים שימש טייס מוביל בטייסת 119 ("העטלף"). כשבועיים לאחר המלחמה, ב-9 בנובמבר 1973, ביצע גיחת צילום בחזית המצרית שבמהלכה נורו לעברו טילי SA-2 רבים. המטוס נפגע משני טילים ושפר, יחד עם הנווט עופר צידון, נטשו אותו בתנאים קיצוניים - בגובה 48 אלף רגל (יותר מ-14,000 מטרים), ובמהירות 1.7 מאך (קרוב ל-2,100 קמ"ש). הנווט, צידון, נהרג בעת הנטישה ואילו שפר נפגע בגבו, ידיו נתלשו ממקומן והוא סבל משברים בפנים. הוא נפל בשבי המצרי ושהה בו כשבועיים. כשחזר נקבעו לו 52 אחוזי נכות. לאחר תקופת שיקום שימש טייס מסוקים וכעבור זמן מה שב לשרת כטייס קרב ומילא תפקידים מבצעיים. בשנים 1979–1983 פיקד על טייסת סקייהוק (טייסת 116) וטייסת פנטום (טייסת 119). בינואר 1982 הוענק לו על ידי דוד עברי צל"ש מפקד חיל האוויר לאחר שנמנע מעימות אווירי עם מטוס מיג 21 במהלך גיחת צילום בעיראק. שימש ראש מחלקת מבצעים במטה חיל האוויר ולאחר מכן שירת כמפקד בסיס חצור (1989–1991). שפר הועלה לדרגת תת-אלוף עם מינויו לראש להק אוויר. בשנת 1994 הוא מונה לראש מטה חיל האוויר ובשנים 1995–1998 כיהן כראש אגף כוח האדם בדרגת אלוף. לאחר שהשתחרר משירות הקבע המשיך לשרת במילואים במטה חיל האוויר, כולל במלחמת לבנון השנייה ובמבצע צוק איתן. בשנת 1999 מונה לסגן יו"ר המועצה לביטחון לאומי. בין ינואר לספטמבר 2000 הוא כיהן כממלא מקום בפועל של יו"ר המועצה. בתקופת כהונתו של גיל רגב כראש אגף כוח האדם, מונה שפר לראשות ועדה פנימית של צה"ל לבחינת מדיניות הגיוס ותנאי השירות של חיילים בשירות סדיר. הוועדה המליצה על קיום צבא מקצועי בעל מדרגות שכר משמעותיות והפניית בני נוער שאינם מגויסים לשירות אזרחי. שפר היה בין הוגי יוזמת ז'נבה. בשנת 2004 היה בין החותמים על מכתב תמיכה של בכירי מערכת הביטחון בתוכנית ההתנתקות, הקובעת שהתכנית חיונית לביטחון ישראל. שפר היה סגן נשיא אלביט מערכות לתכנון אסטרטגי. במהלך שירותו הצבאי הוא סיים תואר ראשון בלימודי ארץ ישראל באוניברסיטת בר-אילן וקורס למנהל בכיר באוניברסיטת הרווארד. שפר הוא יושב ראש האספה הכללית של המכללה האקדמית אחוה. שפר חבר במועצת המנהלים של עמותת "יכולות", הפועלת להעלאת אחוזי הזכאות לתעודת בגרות ולהנגשת ההשכלה הגבוהה. בשנת 2018 נמנה בין מייסדי "מפלגת אחי ישראלי" יחד עם כלת פרס ישראל עדינה בר שלום. המפלגה פרשה לבסוף מהמירוץ. שפר מתגורר בביצרון. מדיה וקבצים בנושא גדעון שפר בוויקישיתוף עילי אלוני, אות המופת בטיסה מוענק לאלוף במיל', גדעון שפר, בטאון חיל-האוויר מירב הלפרין, ‏כל החיים בחמש דקות, בטאון חיל האוויר 203, אפריל 1995, באתר הספרייה הדיגיטלית להיסטוריה ומורשת חיל האוויר מטוס פנטום מופל במצרים. הטייס נוטש ונופל בשבי, הנווט נהרג, באתר חיל האוויר הישראלי דרור גלוברמן ומיכל פלד-פליישר, בין טי-שירט לג'י-סוט, בטאון חיל-האוויר סא"ל גדעון שפר, באתר הגבורה דן פישל, ‏קיבלו צל"ש על כך שלא הפילו את המיגים, בטאון חיל האוויר 212, אוקטובר 1996, באתר הספרייה הדיגיטלית להיסטוריה ומורשת חיל האוויר כך הביא מטוס צילום ישראלי להפלת מיג, באתר ערוץ 7, 19 באוגוסט 2009 גדעון שפר, במה אנו שונים מגדעון לוי, באתר הארץ, 16 ביולי 2014 שי לוי, ‏אין תחליף לניסיון: טייס הקרב הוותיק הפך ללוחם המעוטר ביותר בחיל האוויר, באתר ‏מאקו‏, 25 באוקטובר 2015 שירית אביטן כהן, ‏"אני מאמינה במלוא הענווה שאבי היה מעודד אותי", בעיתון מקור ראשון, 30 בדצמבר 2018 גדעון שפר באתר מפלגת אחי ישראלי אבינעם מיסניקוב, ‏הפלת קורנס 194, באתר "מרקיע שחקים", 11 בינואר 2021; מירב הלפרין, אהרון לפידות, חליפת לחץ - דפים בספר הטיסות של חיל האוויר, משרד הביטחון – ההוצאה לאור, 2000, הפרק "כל החיים בחמש דקות", עמ' 247–253 מירב הלפרין, אהרון לפידות, חליפת לחץ - דפים בספר הטיסות של חיל האוויר, משרד הביטחון – ההוצאה לאור, 2000, הפרק "לא הפלנו. קיבלנו צל"ש", עמ' 273–281 טליה יריב, ‏אות "צוק איתן" לאלוף גדעון שפר, באתר חיל האוויר הישראלי, 22 באוקטובר 2015 אטילה שומפלבי, בתגובה למכתב הרבנים: "מכתב אלופים" בעד התנתקות, באתר ynet, 29 באפריל 2004 עמותת יכולות טל שניידר, ‏עדינה בר-שלום הקימה מפלגה חדשה: "אחי ישראלי", באתר גלובס, 30 ביולי 2018